83 skoliere by skool gemolesteerArgieffoto Die skoolhoof en haar bestuurspan van AB Xuma Primary School in Soweto is met onmiddellike effek afgedank. Steve Mabona, woordvoerder van die Gautengse departement van onderwys, het gesê dit volg ná die ernstige aard van die bewerings van seksuele aanranding by die skool. ŉ Veiligheidswag van die skool is Maandag in hegtenis geneem in verband met die seksuele oortredings. Hy het Woensdag in die Protea-landdroshof verskyn en moet op 18 Oktober weer in die hof verskyn. Maroela Media het vroeër berig 54 kinders is aangerand, maar dit het intussen aan die lig gekom dat altesaam 83 kinders slagoffers was. “Ons sal met die skoolbeheerliggaam vergader om te bepaal waarom hulle nie ontbind moet word nie. ŉ Onafhanklike liggaam is aangestel om alle bewerings teen die skoolhoof en haar bestuur te ondersoek.” Mabona het gesê die departement is tevrede met die beradingsproses wat bestaan uit lede van die departement van onderwys, die departement van maatskaplike ontwikkeling, departement van gesondheid en die Teddy Bear-kliniek. “Ons sal die situasie fyn dophou.”